Nuwe belegger wil Mango glo koop  ‘n Vliegtuig van die lugredery Mango. (Foto: Elaine Krige) ’n Gewysigde sakereddingsplan dui glo aan dat ’n nuwe belegger Mango ten volle wil koop, wat beteken dat dié lugdiens nie meer as ’n staatsentiteit sal funksioneer nie. Die parlement se portefeuljekomitee oor openbare ondernemings het sy kommer hieroor Donderdag in ’n verklaring uitgespreek, aangesien dit nou lyk of daar ŉ moontlikheid is dat Mango geprivatiseer kan word. Die voorsitter van die komitee, Khaya Mgaxa, het die departement van openbare ondernemings – as aandeelhouer in die maatskappy – tydens ŉ inligtingsessie oor die sakereddingsplan uitgevra en of Mango dan aan “enige moontlike bieër” verkoop sal word, “met geen belang om dit as ŉ staatsbeheerde entiteit te behou nie”. Die naam van die sogenaamde belegger is nie bekend gemaak nie. Die laekostelugdiens is tans ŉ filiaal van die Suid-Afrikaanse Lugdiens (SAL) en is al sedert Julie verlede jaar in vrywillige sakeredding. Luidens die verklaring is R819 miljoen aan die herstruktureing van Mango toegeken, ooreenkomstig met die Wet op Spesiale Bewilligings. Mango se sakeredder is Sipho Sono. In die aanbieding oor die reddingsplan het komiteelede gehoor dat die lugdiens tot dusver nie daarin geslaag het om kopers en beleggers uit die private sektor te lok nie, en as hierdie situasie voortduur, sal die lugdiens gedwing word om sy bates te verkoop om krediteure te betaal. “Op die oomblik het die lugredery nie die beleggersproses afgehandel nie en dit kan lei tot die uitputting van die oorblywende toegekende fondse,” lui die verklaring. Die komitee het ook gehoor dat Mango se bates aansienlik minder as R2,8 miljard is, en dat die lugdiens se bates nie genoeg is om uitstaande skuld te delg nie. Die lugdiens huur sy vloot vliegtuie. Luidens berigte skuld Mango tans R2,85 miljard aan krediteure en R183 miljoen aan passasiers wat vliegtuigkaartjies gekoop het, maar dit nie kon gebruik nie. eNCA het intussen berig dat SA Express, nog een van SAL se ffiliale, Woensdag finaal gelikwideer is. Dié lugdiens is al sedert 2020 in sakeredding.